বিএনপি নির্বাচনে অংশ না নিলে তাদের রাজনৈতিক ভবিষ্যৎ অন্ধকার হয়ে যাবে। বিরল প্রাণীর মতো বিলুপ্ত হয়ে যাবে বিএনপি। পৃথিবীতে অনেক রাজনৈতিক দল বিলুপ্ত হয়ে গেছে। তাদের অবস্থা মুসলিম লীগের চেয়েও খারাপ হয়ে যাবে। জনসভায় বিএনপি চেয়ারপারসন খালেদা জিয়া ও গণফোরাম সভাপতি ড. কামাল হোসেনের সমালোচনা করে ওবায়দুল কাদের বলেন, ড. কামাল হোসেন ও খালেদা জিয়া সরকার ও সংসদকে অবৈধ হিসেবে অভিহিত করেছেন। কিন্তু বিশ্বের দুটি বড় আন্তর্জাতিক সংস্থা ইন্টার পার্লামেন্টারি ইউনিয়ন (আইপিইউ) ও কমনওয়েলথ পার্লামেন্টারি অ্যাসোসিয়েশন (সিপিএ) বাংলাদেশের পার্লামেন্টকে স্বীকৃতি দিয়েছে। শুধু তাই নয়, এ দুটি সংস্থার প্রধানও করা হয়েছে সংসদ সদস্য সাবের হোসেন চৌধুরী ও বাংলাদেশের সংসদের স্পিকার শিরীন শারমিন চৌধুরীকে। তাহলে কীভাবে গণতন্ত্রের সংকট আছে? আপনারা নির্বাচনে অংশ নেননি। গণতন্ত্র যদি না থাকতো তাহলে কী তারা বাংলাদেশ স্বীকৃতি দিতো? পদ্মা সেতুকে জোড়াতালি দিয়ে বাসানো হচ্ছে বলে খালেদা জিয়ার মন্তব্যের জবাবে তিনি বলেন, সেখানে পিলার উঠেছে, পিলারের ওপরের দুটি স্প্যান বসেছে, এটা তো এখন দৃশ্যমান। আর সেতুতে তো জোড়াতালি লাগবেই, জোড়াতালি ছাড়া তো সেতু হবে না। জোড়াতালি ছাড়া কি সেতু হয়? খালেদা জিয়ার ‘পদ্মা সেতুতে কেউ উঠবে না’ মন্তব্যের জবাবে তিনি বলেন, পদ্মা সেতুতে সবাই উঠবে, উনি না উঠলে ফেরি আছে, ফেরিতে করে যেতে পারেন। সাবমেরিন উদ্বোধনের পরই ডুবে গেছে খালেদা জিয়ার এমন মন্তব্যের জবাবে ওবায়দুল কাদের বলেন, সাবমেরিন তো ডুবেই থাকে। মামলায় হাজিরা দিতে দিতে উনার (খালেদা জিয়ার) মাথা নষ্ট হয়ে গেছে। তাই তিনি এসব বলেছেন। শনিবার (৬ জানুয়ারি) বিএনপির ডাকা আন্দোলন কর্মসূচির প্রসঙ্গে ওবায়দুল কাদের আরও বলেন, বিএনপি নেতাদের ক্ষোভ-কর্মীরা মাঠে নামে না।